Massabegrafnis vir slagoffers van N4-ongeluk | Maroela Media
Die families van 12 van die slagoffers van 'n ongeluk op die N4 in Mpumalanga het ingestem om 'n massagedenkdiens en -begrafnis vir hul geliefdes te hou.
Pat Ngomane, provinsiale LUR vir gemeenskapsveiligheid en Johan Mkhatshwa, burgemeester van die Nkomazi- plaaslike munisipaliteit, het Maandag besoek afgelê aan die families.
Joseph Mabuza, woordvoerder van die departement van gemeenskapsveiligheid, het gesê 'n taakspan is aangestel om die betrokke families by te staan.
Maroela Media het vroeër berig altesaam 15 mense het in die ongeluk gesterf. Twaalf van die oorledenes was inwoners van die Nkomazi-munisipaliteit. Volgens Mabuza is 14 van die oorledenes reeds geïdentifiseer. Een persoon moet nog uitgeken word.
"Ses van die persone, wat kritieke beserings opgedoen het, is na 'n gewone saal by Kiaat-hospitaal oorgeplaas. Een van die persone is steeds in die waakeenheid van Rob Ferreira-hospitaal," het Mabuza bygevoeg.
Die bestuurder van 'n sedan het Maandag in die Kabokweni-landdroshof verskyn op aanklag van strafbare manslag en dronkbestuur. "Die saak is tot 29 November uitgestel. Hy is vrygelaat op borgtog van R2 000."
Die botsing het Vrydagaand omstreeks 19:30 naby Matsulu op die nasionale pad tussen Mbombela en Malelane gebeur toe een van die bestuurders 'n ander voertuig probeer verbysteek het.
Mabuza het vroeër gesê 'n midibus het teen 'n vragmotor gebots wat in die teenoorgestelde rigting op pad was. Hierna het 'n passasiersmotor teen 'n tweede vragmotor gebots. Die 14 mense wat op slag dood is, was almal insittendes van die 22-sitplek-bussie, onder wie die bestuurder. Een van die beseerdes het Saterdagoggend in die hospitaal gesterf.
Hoekom sal die owerhede altyd eers as mense hulle lewens verloor toetree en stemme gaan koop? Waar is die verkeersowerhede? Waarom tree hulle nie op teen veral trokke taxis en busse nie? En ek praat nou nie van die skelm geldmaak prosedures deur tmt in mpumalanga nie. Ek praat van werklike wetstoepassing deur verkeersowerhede op ons paaie
Wie dra die begrafnis kostes tov die oorlede persone.????
Jy wat zoom zooom is, dra die begrafniskostes deur middel van die belasting wat jy betaal.
@zoom zoom. Ek en jy
Ek dink die "massabegrafnisse" en gedenkdienste "ontneem die familie die geleentheid om op 'n intieme en persoonlike wyse van hul geliefdes afskeid te neem.